AARHUS: Skolegade er ofte et virvar af fodgængere, cyklister og bilister og det sker flere gange dagligt, at en fodgænger må springe til siden for at undgå at blive kørt ned eller en bilist må hugge bremserne i for ikke at ramme en cyklist eller fodgænger, der pludselig befinder sig foran bilens køler.

Fremover bliver der forhåbentlig noget mindre kaos i Skolegade. Teknik og Miljø har netop gravet tre dybe huller ved indkørslen til henholdsvis Europa Plads og Skolegade fra Mindebrogade, hvor såkaldte sænkbare pullerter - lig dem der står foran for eksempel Salling - snart vil forhindre indkørsel for bilister i tidsrummet 11.00-6.00. Formålet med ændringen er at øge trafiksikkerheden for de mange cyklister og gående, som i dag deler den meget begrænsede plads i området med biler og lastbiler.

- Med denne løsning forbedrer vi sikkerheden for de bløde trafikanter, uden at vi forhindrer cafeer og restauranter i at få leveret varer lige til døren. Ændringerne sker efter samme princip, som vi allerede kender fra Strøget og Åboulevarden, hvor der i dag er sænkbare pullerter, siger Klaus Braad, ingeniør hos Teknik og Miljø.

Samtidig bliver der lavet et fodgængerfelt i den sydlige ende af Skolegade.